## Mazón: “Destinarem 5 milions d’euros per a millorar la retribució dels funcionaris de justícia de la Comunitat”

*** Destaca que esta mesura, traslladada este matí en la Mesa Sectorial de Justícia, “beneficiarà 5.774 empleats de l’Administració de justícia”
* Subratlla el compromís del Consell per “millorar les condicions laborals dels funcionaris de justícia i revertir una situació injusta, ja que des de 2016 no s’incrementava el complement autonòmic transitori (CAT)”
* Remarca l’esforç de la Generalitat a pesar dels gastos sobrevinguts per les riuades i la implantació de la Llei orgànica d’eficiència del servici públic de justícia “que el Govern no ha acompanyat de cap mesura financera”**

**València.**

El president de la Generalitat, Carlos Mazón, ha anunciat que l’executiu valencià “destinarà 5 milions d’euros en 2025 per a millorar la retribució dels funcionaris de justícia de la Comunitat Valenciana”.

Així ho ha avançat després de la celebració de la Mesa Sectorial de Justícia en la qual s’ha traslladat la dotació de 4.999.627,97 euros per a augmentar el complement autonòmic transitori (CAT) dels treballadors de l’Administració de justícia; un increment que “beneficiarà els 5.774 empleats públics de justícia en 2025”, segons ha assenyalat Mazón.

En este sentit, ha remarcat el compromís del Consell per a “revertir la situació d’injustícia existent des de fa anys i millorar les condicions laborals dels funcionaris de justícia, ja que l’última vegada que van vore incrementat este concepte retributiu va ser en 2016”.

Carlos Mazón ha agregat que la Generalitat complix així amb l’acord ratificat per la Mesa Sectorial de Justícia en desembre de 2023, que establia el compromís -sempre que ho permeteren les disponibilitats pressupostàries- a analitzar el CAT i a possibilitar el seu increment, al llarg de la legislatura.

“Els acords aconseguits en el seu moment en un procés de diàleg i negociació no poden convertir-se en lletra morta”, ha subratllat Mazón, al mateix temps que ha ressaltat l’esforç de la Generalitat per a millorar les retribucions dels funcionaris de Justícia “i avançar en el compliment del compromís de legislatura, fins i tot a pesar dels gastos sobrevinguts que ha d’afrontar la Generalitat tant per a reparar les infraestructures judicials danyades per la riuada, com per a la implantació de la Llei orgànica d’eficiència del servici públic de justícia, que el Govern no ha acompanyat de cap mesura financera”.

Així mateix, ha recordat que en estos moments la Comunitat Valenciana és la tercera autonomia per assumptes registrats en justícia i per òrgans judicials. No obstant això, respecte al CAT, “se situa en l’últim lloc quant a quantia de tot el territori nacional”.

Per a pal·liar esta situació, la Generalitat destina quasi 5 milions d’euros a la millora d’este concepte retributiu, que implicarà un increment del CAT dels cossos de metges forenses, gestió processal i administrativa, tramitació processal i administrativa, i auxili judicial en l’exercici de l’any 2025.

Els increments anuals seran de 784,56 euros en el cas dels metges forenses i dels gestors, de 745,32 euros en el cas dels tramitadors i de 706,08 euros en el cas dels integrants del grup d’auxili judicial.

Fecha: 27/01/2025